Mkhwebane móét dan getuig  Die geskorste Openbare Beskermer, adv. Busisiwe Mkhwebane. (Foto: Twitter) Die parlement se artikel 194-komitee wat gelas is met die proses oor die moontlike verwydering van adv. Busisiwe Mkhwebane as Openbare Beskermer, het Mkhwebane se versoek om haar getuienis uit te stel, van die hand gewys. Mkhwebane moet nou steeds op 15 Maart getuig. Haar regspan het skriftelik versoek dat haar getuienis tot 27 Maart uitgestel word. Volgens Qubudile Dyantyi, komiteevoorsitter, het die komitee reeds ŉ uitstel vir die OB se beëdigde verklaring toegestaan en sal daar bykomende tyd toegelaat word vir die voorbereiding van die verklaring sonder om die datum vir haar verskyning te verskuif. “Die komitee het daardie uitstel in ag geneem weens die getuienis van prof. Thuli Madonsela wat afgehandel moes word. Ons wil die bewyse teen 30 Maart finaliseer. Ons het reeds twee dae se uitstel toegestaan en ŉ verdere uitstel tot 14 Maart toegestaan om die beëdigde verklaring te verskaf.” Ingevolge die riglyne waarbinne die komitee funksioneer, spesifiseer dit nie dat ŉ beëdigde verklaring die getuienis moet voorafgaan nie. “Die komitee het verder ag geslaan op die brief wat hy van die OB se kantoor ontvang het oor die finansiële probleme waarin hy verkeer. Volgens die brief kan die OB weens finansiële beperkings slegs regskoste vir die OB betaal ten opsigte van die verhore tot die einde van die finansiële jaar, synde 31 Maart.” Volgens Dyantyi is die komitee van mening dat hy nie die OB se kantoor verder onder druk kan plaas om onreëlmatige uitgawes aan te gaan nie. “Ons sal die einste mense wees om hulle hieroor te ondervra,” het Dyantyi bygevoeg. Rakende die OB se versoek om verdere getuies te roep, het die komitee besluit dat hy in hierdie stadium verklarings van die getuies wat deur die OB se regspan voorsien is sal aanvaar en dan ŉ besluit sal neem oor die relevansie en noodsaaklikheid daarvan om mondelinge getuienis te versoek. Die komitee het vroeër die dag gehoor dat niks in die wet Madonsela se beëdigde verklaring onwettig of ongeldig maak soos deur Mkhwebane se regspan beweer is nie. Adv. Dali Mpofu, Mkhwebane se regsverteenwoordiger, het vroeër die week ure lank die wettigheid of geldigheid bevraagteken van die beëdigde verklaring van Madonsela wat op 28 Februarie aan die komitee verskaf is. Mpofu het onder meer die wettigheid van die verklaring in twyfel getrek aangesien elke bladsy nie geparafeer is nie. Madonsela het die komitee verwys na ŉ Wes-Kaapse hooggeregshofuitspraak waarin die hof bevind het dat dit ŉ praktyk is en nie ŉ wetlike vereiste vir die geldigheid van ŉ beëdigde verklaring nie. Madonsela het tydens haar getuienis weer eens ontken dat sy ŉ voorlopige verslag in verband met die ondersoek na die Vrede-suiwelprojek uitgereik het, soos beweer is. Die kopie van die verslag wat tydens die sitting vertoon is, het haar besonderhede aan die einde van die verslag maar geen handtekening nie.